Bratislavská lýra

Bratislavská lýra bol československý festival populárnych piesní. V rokoch 1966 až 1989 to bol najpopulárnejší a najobľúbenejší festival populárnych piesní v Československu, ktorý sa konal každoročne v Bratislave.

Myšlienka na festival vznikla medzi rokmi 1964 – 1965  u hudobných skladateľov Jána Siváčka a Pavla Zelenaya, ktorí aj festival zorganizovali. 
Prvý raz sa festival konal v roku 1966 v Parku kultúry a oddychu (PKO). Po zvukovej stránke festival zabezpečoval Slovenský rozhlas pod vedením Ing. Zdenka Jedličku. Súťaž sa volala Medzinárodný festival tanečnej piesne Bratislavská lýra. Výhercovia získali ocenenie s názvom Bratislavská lýra. Od roku 1968 a aj v ďalších ročníkoch sa festival volal Bratislavská lýra. 

Okrem zlatých, bronzových a strieborných ocenení boli ďalšie ocenenia: v medzinárodnej súťaži najskôr výhercovia dostali ocenenie Zlatý kľúč, neskôr to bola Bratislavská lýra – v Medzinárodnej súťaži. Ocenenia boli aj v kategórii Cena kritiky, Cena novinárov, Cena diváka a ocenenie za celoživotné dielo v hudbe – Cena Za celoživotné dielo.

Víťazom prvého ročníka sa stal Karel Gott a autori Vieroslav Matušík, Eliška Jelínková s pesničkou „Mám rozprávkový dom“. Festivalu sa pravidelne zúčastňovali najpopulárnejší českí a slovenskí speváci, speváčky a autori (napr. Eva Pilarová, Marta Kubišová, Helena Vondráčková, Eva Máziková, Petr Novák, Karel Černoch, Waldemar Matuška, Martha a Tena Elefteriadu, Karol Duchoň, Marcela Laiferová, Marika Gombitová, Miroslav Žbirka, Richard Müller a iní, Vieroslav Matušík, Bohuslav Ondráček, Igor Bázlik, Pavol Zelenay, Jiří Zmožek, Jan Schneider, Václav Fischer, Zdeněk Borovec, Ivan Úradníček, Tomáš Janovic, Tibor Grünner, Kamil Peteraj a i.).

V roku 1974 sa prvýkrát stalo, že Zlatú Bratislavskú lýru získali dvaja interpreti s autormi. V roku 1975 festival získal (ako prvý zo socialistického bloku) ocenenie Medzinárodnej federácie festivalov (FIDOF). V tomto roku sa tiež stalo, že udelili dve strieborné a dve bronzové ocenenia.

Na festivale vystupovalo aj mnoho hosťov „zo Západu“, ako súťažiaci sa však mohli zúčastniť festivalu až v druhej polovici 80. rokov.

Ročníky 
Festival konal v Parku kultúry a oddychu v Bratislave, v športovej hale na Pasienkoch a v Dome odborov ROH.
3. ročník sa konal 13. až 16. júna 1968. 21. ročník sa konal 27. – 30. mája 1986 v Dome ROH v Bratislave.

Ocenenia

Medzinárodná súťaž

Cena diváka 
 1972 - I. miesto Eva Kostolányiová – (Igor Bázlik / Ján Štrasser) – pieseň „Farebný sen“
 1972 - II. miesto Eva Kostolányiová a Ľuboš Novotný – (Ivan Kramár / Peter Brhlovič) – pieseň „Zmysel nemých slov“
 1982 - Marie Rottrová – (Jiří Zmožek / Zdeněk Borovec) – pieseň „Ten vůz už jel“ 
 1983 - Peter a Júlia Hečkovci, skupina Knock Out – (Peter Hečko / Ľuboš Zeman) – pieseň „To som ja“ 
 1986 - Robo Grigorov & Midi - (Robo Grigorov / Kamil Peteraj) – pieseň „Valčík pre Európu“

Cena kritiky 
 1968 – Karel Černoch – (Pavel Žák, Karel Černoch / Pavel Žák) – pieseň „Docela obyčejná píseň“
 1968 – Olympic – (Petr Janda / Pavel Chrastina) – pieseň „Krásná neznámá“

Cena novinárov 
 1986 – Pavol Hammel a Modus – (Ján Lehotský / Kamil Peteraj) – pieseň „Kapely starnú“ 
 1989 – Beáta Dubasová a Vašo Patejdl – (Vašo Patejdl / Ľuboš Zeman) – pieseň „Muzikantské byty“

Cena Populáru 
 1986 – Pavol Hammel a Modus – (Ján Lehotský / Kamil Peteraj) – pieseň „Kapely starnú“

Za celoživotné dielo 
 1971 – Zlatá Bratislavská lýra, František Krištof Veselý – za celoživotné dielo a za interpretáciu piesní slovenských autorov
 1974 – Zlatá Bratislavská lýra, Jiřina Salačová – za celoživotné zásluhy o rozvoj českej populárnej hudby
 1976 – Zlatá Bratislavská lýra, Judita Čeřovská – za celoživotný prínos českej populárnej hudby

Súťažiaci

Zahraniční účinkujúci 
 1966 – Udo Jürgens
 Hugues Aufray
 1967 – Sandie Shaw
 Bill Ramsey
 1968 – The Shadows
 The Easybeats
 Julie Driscoll
 Brian Auger & The Trinity
 1969 – Beach Boys
 Joe Hicks
 Les Reed
 The Tremeloes
 Tereza Kesovija
 Salomé
 Conchita Bautista
 Michel Polnareff
 1970 – Cliff Richard
 Josephine Baker
 1971 – Cliff Richard
 Gilbert Bécaud
 1975 – Nino Rota
Brenda Arnau
 1976:
Maryla Rodowicz
 Corina Chiriac
 1977 – Boney M
 1979 – José Feliciano
 1981 – Billy Preston
 Goombay Dance Band
 1982 – Amanda Lear
 Toto Cutugno
 1983 – Smokie, Alla Borisovna Pugačovová, Donovan
 1985 – Mireille Mathieuová
 1986 – Opus,
 Spyder Sympson (Írsko)
 Danuta Błażejczyk (Poľsko)
 Aldo Riva (Taliansko)
 Joesi Prokopetz (Rakúsko)
 Bad Boys Blue (NSR)
 Andrew Thomas (USA)
 Doris Dragovićová (Juhoslávia)
 Glenda Petersová (Holandsko)
 Hans Theessink (Dánsko)
 Dana Gillespie (Anglicko)
 Skupina Stasa Namina (ZSSR)
 1989 – Joan Baezová
 1998 – Joe Cocker
a ďalší zahraniční interpreti
 Al Bano & Romina Power
 Bad Boys Blue
 Reinhold Bilgeri
 Roger Chapmann
 Hot Chocolate
 John Mayall
 Rubettes
 Showaddywaddy
 Stevie Wonder
 a iní

Kontroverzie 
V roku 1989 Joan Baez pozvala na pódium počas svojho koncertu Ivana Hoffmana, ktorý zahral protikomunistickú pieseň „Nech mi nehovoria“. Po asi minúte však jeho vystúpenie bolo prerušené vypnutím mikrofónov organizátormi (ŠtB mala na Lýre početné zastúpenie v radoch divákov aj organizátorov).

Literatúra 
 SZABÓ, Ivan: Bratislavská lýra, Najslávnejší hudobný festival v Československu, Albert Marenčin – Vydavateľstvo PT, 2010, ISBN 978-80-8114-057-0 .

Referencie

Externé odkazy 
 Bratislavská lýra -- festival všetkých režimov
 Slovo: Malá spomienka na veľký festival

Hudobné festivaly na Slovensku
Hudobné súťaže
Bratislavská lýra
Lýra